text: Ainsi sa gent amonnestoit
   Marcadigas, et chevauchoit
   En conroi ordenéement.
   Moult chevauchoient noblement.
   Folio3v
   Ce fu à une matinée.
   Mainte ensaigne desvolepée
   Y ot au vent, et maint penon;
   Si ot maint escu, maint blazon
   Et maint riche hiaume luisant,
   Et maint chevalier desirant
   D'acroistre le non lor seignour
   Et d'aquerre non de valour.
   De deffendre leur herités
   Sambloit chascuns entalentés.
   Sagement et bel chevauchoient,
   Com gent qui d'armes duit estoient,
   Les batailles l'une après l'autre,
   Le petit pas, lance sor fautre,
   Escus as couls, hiaumes laciez.
  